Poliisi pitää mahdollisena ja todennäköisenä, että iskua harjoiteltiin etukäteen. Syy kelikameran oudolle sammumiselle on selvinnyt.

Paljon huomiota herättänyt ryöstöyritys tapahtui torstaiaamuna Salon Suomusjärvellä.

Aseistautuneiden ryöstäjien kohde oli turvallisuusyhtiö G4S:n rahankuljetusauto. Auto oli matkalla Turusta Helsinkiin. Ryöstäjät iskivät, kun auto oli reittinsä puolivälissä Salon Suomusjärven kohdalla.

Jutun tutkinnanjohtaja, rikoskomisario Kimmo Heinonen keskusrikospoliisista kertoo Ilta-Sanomille, että teosta epäillyt tekijät ovat mahdollisesti ja todennäköisesti harjoitelleet iskua ennakkoon.

– Meillä on kokemukseen perustuva käsitys siitä, että tämä on rikostyyppinä ja toteutustavaltaan sellainen, että sitä harjoitellaan. Tämä ei ole mitään mentaaliharjoittelua, vaan tullaan oikeasti paikan päälle harjoittelemaan. Muuten tällainen ei onnistu, Heinonen sanoo.

Hänen mukaansa harjoittelun puolesta puhuvat myös silminnäkijähavainnot tekoa edeltäviltä päiviltä.

– Ne (havainnot) hiukan tukevat sitä ajatusta, että sitä (harjoittelua) on todellakin ollut. Olemme saaneet havaintoja hiukan oudoista liikkujista ja autoista sillä alueella, mikä sopii siihen ajatukseen, että tätä on harjoiteltu.

– Harjoittelulla tarkoitan sitä, että seurataan tilannetta, ihmisten liikkeitä ja tehdään omia havaintoja (iskupaikasta). Esimerkiksi jollain keinolla sen rahankuljetusauton liikkeet on saatu selville. Sitä on joko seurattu tai on ollut mahdollisesti sisäpiiritietoa tai mitä tahansa muuta. Mutta kun vertaa vanhoihin vastaaviin juttuihin, ollaan aina oltu etukäteen katsomassa, kun auto liikkuu.

– Emme ole saaneet kuitenkaan sellaista havaintoa, että pystyisimme varmuudella sanomaan, että tämä (henkilö) on nimenomaan ollut harjoittelemassa, Heinonen tähdentää.

Keskusrikospoliisi kaipaa edelleen havaintoja ”oudoista liikkujista” tekoa edeltäviltä päiviltä sekä teon jälkeen. Tiedot voi ilmoittaa poliisille puhelimitse 040 371 3177 tai sähköpostilla tku.krp@poliisi.fi.

Tekijät jäivät ilman saalista

Vaikka ryöstäjät saivat rahankuljetusauton kuljettajan pakotettua ulos hytistään, he eivät päässeet sisälle auton tavaratilaan, jossa rahat olivat. Ryöstäjät joutuivat pakenemaan paikalta ilman rahaa.

Poliisi tutkii tekoa törkeänä ryöstönä.

– Sen tiedämme, ettei itse rahamäärään päästy kiinni. Mutta sitä emme tiedä, onko autossa ollut jotain muuta tavaraa, mikä aiheuttaisi vahingonkorvausvaatimuksia. Se on vielä auki, Heinonen sanoo.

Heinonen ei suostu paljastamaan sitä, kuinka paljon rahaa autossa kuljetettiin.

– Sitä en halua tässä vaiheessa kommentoida. Isosta rahamäärästä puhutaan.

IS:n lukija kuvasi ryöstäjien sytyttämän auton moottoritiellä bussin ikkunasta.­

Ketään ei ole otettu kiinni

Silminnäkijöiden mukaan epäiltyjä tekijöitä oli 6–7. Ainakin yksi henkilöistä puhui selvää suomea rahankuljetusauton kuljettajalle.

– Ainoa puhe, mitä siellä on käytetty, on ollut selkeää suomea. Se ei suinkaan välttämättä tarkoita sitä, että he olisivat suomalaisia, vaan se tarkoittaa sitä, että puhuttu kieli on ollut suomi, Heinonen huomauttaa.

Rahankuljetusautoa tulitettiin, ja muun muassa sen tuulilasissa näkyy luodinreikiä. Kukaan ei kuitenkaan loukkaantunut tilanteessa.

Jutun toinen tutkinnanjohtaja, rikosylikomisario Heikki Topi-Hulmi kertoo Ilta-Sanomille, että kyseessä on pistooli ”tai pistoolin kaltainen ase”.

– Pistoolin kaltainen ase, eli käsiase. Se on silminnäkijähavainto, Topi-Hulmi sanoo.

Iskun jälkeen ryöstäjät jatkoivat matkaansa rikospaikalta lyhyen matkan päähän Teboil Kivihovin parkkipaikalle. He jättivät sinne käyttämänsä pakettiautot ja jatkoivat matkaansa todennäköisesti kahdella tai kolmella henkilöautolla. Tämän jälkeen tekijöiden liikkeestä ei ole mitään havaintoa.

Ketään ei ole otettu tapaukseen liittyen kiinni.

Ryöstössä käytetty hopeanharmaa Ford Transit pakettiauto poliisin tutkimuksissa Teboil Kivihovin takapihalla tapahtumapäivänä.­

Kelikamera oli rikottu

Ryöstöyritys vaikuttaa poliisin mukaan hyvin suunnitellulta ja todennäköisesti järjestäytyneen rikollisuuden tekemältä. Julkisuudessa on aiemmin kerrottu, että lähellä Suomusjärven ryöstöpaikkaa sijainnut kelikamerakin pimeni oudosti vain hetki ennen ryöstöä.

Topi-Hulmi kertoo Ilta-Sanomille, että kelikamera oli todennäköisesti pimennetty tahallaan ennen ryöstöyritystä. Hänen mukaansa asia on selvinnyt teknisessä tutkinnassa.

– Se on rikottu. Sen yhteyttä tähän tapahtumaan selvitetään, Topi-Hulmi kertoo.

– Se ei ole mennyt itsestään rikki, hän tähdentää.

Epäilläänkö, että sen olisi hajottanut joku ryöstöporukkaan kuuluneista?

– Se on yksi mahdollisuus, Topi-Hulmi sanoo.